钦定古今图书集成/明伦汇编/官常典/第212卷 > 王铎
## 钦定古今图书集成/明伦汇编/官常典/第212卷 > 王铎

按《唐书》本传：“铎字昭范，宰相播昆弟子也。会昌初，擢
进士第，累迁右补阙、集贤殿直学士。白敏中辟署西
川幕府。咸通后，仕寖显，历中书舍人、礼部侍郎。所取
多才实士，为世称挹。拜御史中丞，以户部侍郎判度
支。十二年，由礼部尚书进同中书门下平章事，加门
下侍郎、尚书左仆射，超拜司徒。韦保衡缘恩幸辅政”，
始由铎得进士，故谨事之。虽窃政权，将大斥不附者，
病铎持其事，不得肆，搢绅赖焉。铎亦上疏祈解，乃以
检校左仆射出为宣武节度使。僖宗初，以左仆射召，
始铎当国，练制度，智虑周密，时论推允。会河南盗起，
天下跂铎入辅，又郑畋数言其贤，复拜门下侍郎、平
章事。乾符六年，贼破江陵，宋威无功，诸将观望不进，
天下大震。朝廷议置统帅，铎因请自率诸将督群盗。
帝即以铎为侍中、荆南节度使、诸道行营都统，封晋
国公，绥纳流冗，益募军，完器铠，武备张设。李系者，西
平王晟诸孙，敏辩善言兵，然中无有。铎信之，举为将，
分精兵使守湖南。俄而贼舍广州，鼓而北，系望风，未
战辄溃，铎退营襄阳。于是以高骈代之，贬太子宾客，
分司东都。未几，召拜太子少师，从天子入蜀，拜司徒门下侍郎、平章事，加侍中，复以太子太保、平章事。是
时，诛讨大计悉属骈，骈内幸多难，数偃蹇而外逗挠。
铎感慨王室，每入对，必噫呜流涕，固请行，时中和二
年也。乃以检校司徒、中书令为义成节度使、诸道行
营都统，判延资户部租庸等使。于是表崔安潜自副，
郑昌图、裴贽、裴枢、王抟等在幕府，以周岌、王重荣、诸
葛爽、康实、安师儒、时溥六节度为将佐，而中尉西门
思恭为监军，率卫兵洎梁、蜀师三万壁盩、厔，移檄天
下。先是，诸将虽环贼，莫肯先，及铎檄至，号令殷然，士
气皆起，争欲破贼，故巢战数蹙。宦人田令孜策贼必
破，欲使功出于己，乃构铎于帝，罢为检校司徒，以义
成节度还屯。铎功危就而谗见夺，然卒因其势困贼。
后数月，复京师，策勋居关东诸镇第一。四年，徙义昌
节度使。铎世贵，出入裘马鲜明，妾侍且众。过魏，乐彦
祯子从训心利之。李山甫者，数举进士被黜，依魏幕
府，内乐祸，且怨中朝大臣，导从训以诡谋，使伏兵高
鸡泊劫之。铎及家属吏佐三百馀人皆遇害。朝廷微
弱，不能治其冤，“天下痛之。”